
Ε Ρ Ω Τ Η Σ Η
Προς
Κύριο Υπουργό Παιδείας, Έρευνας και Θρησκευμάτων

ΘΕΜΑ: «Επτά μήνες μετά την έναρξη της σχολικής χρονιάς στους Λειψούς δεν έχει τοποθετηθεί καθηγητής πληροφορικής»

Κύριε Υπουργέ,

Έχουν περάσει επτά μήνες από την έναρξη της σχολικής περιόδου και στους Λειψούς δεν έχει τοποθετηθεί ακόμα καθηγητής πληροφορικής.
Όπως είναι φυσικό, πέραν των αρνητικών επιπτώσεων που έχει αυτό στην εκπαιδευτική διαδικασία, κυριαρχεί το αίσθημα της ανησυχίας αλλά και της οργής μαθητών και γονέων.
Σε λίγο καιρό, οι μαθητές των Λειψών θα εξεταστούν στο μάθημα της πληροφορικής στις πανελλαδικές εξετάσεις, χωρίς να έχουν κάνει μάθημα.
Ουσιαστικά, αυτό συνιστά μια απόλυτα άνιση αντιμετώπιση εις βάρος τους.
Είναι ανεπίτρεπτο, επτά μήνες μετά την έναρξη της σχολικής περιόδου και ενώ οδεύουμε προς την ολοκλήρωσή της, να μην έχει τοποθετηθεί ακόμα καθηγητής πληροφορικής στους Λειψούς.
Οι αναπληρωτές εκπαιδευτικοί που καλούνται για την πλήρωση της θέσης δεν ανταποκρίνονται, κάτι που αποδεικνύει ότι η κατάργηση της ρήτρας διετούς αποκλεισμού από τους πίνακες για όσους αναπληρωτές εκπαιδευτικούς αρνηθούν να καλύψουν θέσεις, ουσιαστικά, εντείνει τα προβλήματα υποστελέχωσης των δομών της εκπαίδευσης στα ακριτικά νησιά.
Υπάρχει, όμως, στη συγκεκριμένη περίπτωση, ένα πρακτικό και ουσιαστικό ερώτημα: πως θα εξεταστούν οι μαθητές των Λειψών στο μάθημα της πληροφορικής από τη στιγμή που επτά (7) μήνες δεν έχουν κάνει μάθημα, λόγω έλλειψης εκπαιδευτικού;
Διασφαλίζονται οι ίσοι όροι των πανελλαδικών εξετάσεων σε σχέση με τα παιδιά στην υπόλοιπη Ελλάδα για το συγκεκριμένη μάθημα;

Κατόπιν των ανωτέρω
Ερωτάται ο Κύριος Υπουργός

1. Εάν γνωρίζει το πρόβλημα και σε ποιες ενέργειες προτίθεται να προβεί άμεσα, με δεδομένο ότι σε τρεις μήνες ολοκληρώνεται η σχολική περίοδος.
2. Με ποιο τρόπο προτίθεται να αντιμετωπίσει τις ανισότητες που δημιουργούνται για τους μαθητές των Λειψών που καλούνται να δώσουν εξετάσεις στις πανελλαδικές εξετάσεις στο μάθημα της πληροφορικής, χωρίς να έχουν κάνει ούτε μία ώρα μάθημα από την αρχή της χρονιάς, λόγω έλλειψης καθηγητή; 

Ο Ερωτών Βουλευτής

Μάνος Κόνσολας
Βουλευτής Δωδεκανήσου

